กลุ่มผู้สูงอายุและผู้ป่วย 7 กลุ่มโรค ทยอยเข้ารับวัคซีนควิด-19 ที่ศูนย์ฉีดวัคซีนกลางบางซื่อ อย่างต่อเนื่อง
บรรยากาศที่ศูนย์ฉีดวัคซีนกลางบางซื่อ ณ จุด One stop service สำหรับกลุ่มเปราะบาง มีประชาชนกลุ่มผู้สูงอายุและผู้ป่วยกลุ่มเสี่ยง 7 โรค ที่ลงทะเบียนผ่านหมอพร้อมและถูกเลื่อนนัดมาก่อนหน้านี้ เข้ารับวัคซีนกันอย่างต่อเนื่อง ตั้งแต่ช่วงเช้าที่ผ่านมา โดยมีจุดบริการเฉพาะสำหรับกลุ่มดังกล่าว ซึ่งสามารถรองรับได้ประมาณ 2,000 คนต่อวัน พร้อมเจ้าหน้าที่คอยให้คำแนะนำและอำนวยความสะดวก ทำให้เกิดความรวดเร็วในแต่ละขั้นตอนและลดความแออัดลงได้มาก นายนิยม จันทร์ร่มเย็น ผู้สูงอายุที่เข้ารับวัคซีน บอกว่า ก่อนหน้านี้ลงทะเบียนผ่านระบบหมอพร้อมและถูกเลื่อนนัด จึงติดต่อเข้ารับวัคซีนอีกครั้งและรู้สึกสะดวกสบายในการเข้ารับบริการในวันนี้ด้านนางเมธินี คำพิรานนท์ ประชาชนกลุ่มเปราะบาง บอกว่า รู้สึกประทับใจเป็นอย่างมาก เนื่องจากตนเองต้องนั่งรถเข็น จึงมีเจ้าหน้าที่คอยดูแลตลอดเวลา พร้อมขอบคุณหน่วยงานที่เกี่ยวข้อง ที่ดูแลประชาชนกลุ่มเปราะบางอย่างเต็มที่กลุ่มผู้สูงอายุและผู้ป่วย 7 กลุ่มโรค ที่ลงทะเบียนในระบบ “หมอพร้อม” ในเขตกรุงเทพมหานครและถูกเลื่อนนัด สามารถติดต่อนัดฉีดวัคซีนโควิด-19 ได้ใหม่ที่ศูนย์ฉีดวัคซีนกลาง สถานีกลางบางซื่อ ผ่านระบบคอลเซ็นเตอร์ “หมอพร้อม” หมายเลข 0-2792-2333 ส่วนผู้ที่ไม่ได้รับแจ้งว่ามีการเลื่อนนัดจากโรงพยาบาลที่ได้ลงทะเบียนไว้ สามารถเข้ารับบริการฉีดวัคซีนในวัน เวลาและโรงพยาบาลเดิมได้ตามปกติ